RESOLUCIÓN do 28 de xaneiro de 2008 pola que se convoca un curso de capacitación para a escala superior, na categoría de superintendente dos corpos de policía local.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 04/02/2008

Dentro do programa de actividades que a Academia Galega de Seguridade Pública ten previsto realizar no ano 2008, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a celebración dun curso de capacitación para a escala superior, na categoría de superintendente dos corpos de policía local, segundo o previsto nos artigos 32.4º e 45 da Lei 4/2007, do 20 de abril, de coordinación das policías locais, que se deberá desenvolver conforme as seguintes bases:
-Obxectivos.
Mellorar o compromiso profesional de servizo público aos cidadáns, baixo parámetros actitudinais de eficacia e de ética policial.
Dotalos das ferramentas técnicas e estratéxicas para a organización e estruturación adecuada dos recursos humanos e dos medios materiais de que dispoñan.
Implicar os alumnos nos procedementos e filosofías de xestión adecuados para acadar habilidades sociais e organizativas, que redunden nunha calidade do servizo e unha eficacia progresivas.
-Destinatarios.
O curso vai dirixido aos membros dos corpos de policía local que recentemente superasen o proceso selectivo para a categoría de superintendente (anterior denominación de inspector), tanto por oposición libre como por promoción interna, dos distintos concellos de Galicia, e que non realizasen este curso.
-Inscrición: a inscrición dos participantes será totalmente gratuíta.
-Prazas: sen límite.
-Solicitudes.
1. Os concellos que se atopen nesta situación deberán remitir un escrito á Academia Galega de Seguridade Pública, solicitando a participación no curso, en que figure a lista de persoas que superaron as correspondentes probas de oposición ou o concurso de méritos, segundo se trate, e cubrir o anexo con todos os datos nel reflectidos, para efectuar a correspondente reserva de praza para a realización do devandito curso.
2. O prazo para a remisión de escritos rematará o día 11 de febreiro de 2008.
3. Os escritos deberán enviarse á Academia Galega de Seguridade Pública, sita na avenida da Cultura, s/n, 36680 A Estrada. Remitiranse previamente por fax ao número 886 20 61 18, para axilizar os correspondentes trámites.
-Duración e contido.
O curso terá unha duración aproximada de tres meses (250 horas lectivas).
O deseño deste curso inclúe as seguintes áreas e módulos:
1. Área de liderado e dirección.
Módulo I. Habilidades de mando.
Módulo II. Estratexias directivas.
2. Área de xestión e organización.
Módulo III. Xestión organizativa.
Módulo IV. Comunicación externa e protocolo.
Módulo V. Organización de servizos e recursos.
3. Área xurídico-normativa.
Módulo VI. Actualización normativa.
4. Proxecto directivo.
Que será escollido polo alumno e que consistirá na elaboración dun proxecto de investigación, organización ou dirección, que debe estar referido á súa actividade profesional, tendo como obxectivo xeral a mellora do contorno de traballo ou da organización xeral en que o alumno vai desempeñar os seus cometidos profesionais.
-Estrutura do curso.
Este curso, por estar dirixido á máxima categoría dentro dos corpos de policía local, terá unha estrutura flexible en canto ao horario de desenvolvemento, de feito que se poida completar a súa carga horaria en fases ou períodos descontinuos.
Comprenderá dous tipos de formación: a presencial que se considere necesaria, e que non poderá ser inferior ao sesenta por cento do total das súas horas, e a de distancia, na cal se elaborará tamén o proxecto directivo.
-Datas: a data definitiva de comezo do curso será comunicada oportunamente aos concellos interesados.
-Desenvolvemento do curso: os alumnos da Academia Galega de Seguridade Pública rexeranse polo seu regulamento de réxime interior, publicado no DOG do 28-7-1995, nº 144.
-Certificado: para obter o correspondente diploma será requisito indispensable superar todas as materias que figuren no programa.
-Modificacións: a Academia Galega de Seguridade Pública poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 28 de xaneiro de 2008.
Carlos Suárez-Mira Rodríguez
Director xeral da Academia Galega
de Seguridade Pública
Ver referencia pdf "02400D009P028.PDF"